১৯৬০ খ্রিষ্টাব্দের জুলাই সংখ্যা থেকে ১৯৬৬ খ্রিষ্টাব্দের ডিসেম্বর সংখ্যা পর্যন্ত একটানা সম্পাদক তিনি। এরপর কিছু বিক্ষিপ্ত উপস্থিতি – কখনো যুগ্ম-সম্পাদক, কখনো সম্পাদকম-লীতে। ১৯৭৫ সালের জুলাই মাসে আলাপ নামক এক পত্রিকার প্রথম সংকলন প্রকাশ করেন তিনি। বিভিন্ন স্কুলের উৎসাহী ছাত্রছাত্রীদের রচনা নিয়েই এ-সংকলন। প্রকাশের পেছনে অনুরোধ ছিল ডাফ স্কুলের দিদিমণিদের আর তিনি উৎসাহ পেয়েছিলেন দুজন মহান ব্যক্তিত্বের – অন্নদাশঙ্কর রায় ও সত্যজিৎ রায়। পত্রিকাটি সম্পর্কে লেখকের নিজেরই একটি বক্তব্য : ‘প্রথম সংকলনটিতে ছত্রিশটি বিদ্যালয়ের নববই জন ছাত্রছাত্রীদের রচনা স্থান পায়। সাত হাজার কপি মুদ্রিত হয়েছিল, বিক্রিও অনুরূপ।’৬ এ-পত্রিকা সম্পাদনার ক্ষেত্রে ফাদার দ্যতিয়েন অনেক বেশি স্বাধীন ছিলেন এবং এ-পত্রিকা ছিল সর্বতোভাবেই সাহিত্যবোধ সমন্বিত এক পত্রিকা। সম্পাদকসত্তার পাশাপাশি তাঁর অনুবাদকসত্তাও উজ্জ্বল। ফরাসি সাহিত্যের বিখ্যাত কিশোর-গ্রন্থ আঁতোয়ান্ দ্য স্যাঁতেকসুপেরির লেখা ল্য প্যতি প্রাঁস বইটি তিনি বাংলায় অনুবাদ করেন। তাঁর সম্পাদনাকালে জীবন (আমাদের জীবন) পত্রিকায় এই অনুবাদ ‘ছোট রাজকুমার’ নামে ধারাবাহিকভাবে প্রকাশিত হয় ১৯৬২ খ্রিষ্টাব্দের জানুয়ারি সংখ্যা থেকে নভেম্বর সংখ্যা পর্যন্ত। এই অনুবাদ ভাবানুবাদ। মির্চা এলিয়াদের লেখা লা নুই বেঙ্গলি বাংলায় অনুবাদ করেন বাংলার রাত নামে। অনুবাদেও তাঁর শব্দ নির্বাচন ঝরঝরে, আড়ষ্টতামুক্ত; বাক্যবিন্যাস নির্ভার, স্বচ্ছন্দ, হৃদয়গ্রাহী। সম্পাদনা, অনুবাদকর্ম – এ সবই যেন বাংলা ভাষা ও সাহিত্যকে কেন্দ্রে রেখে তাঁর বহুমুখী আবর্তন।